
UDHËZIM
Nr. 2, datë 26.6.2025

PËR METODOLOGJINË E MBLEDHJES SË TË DHËNAVE STATISTIKORE KOMBËTARE TË SISTEMIT TË DREJTËSISË

Në bazë të nenit 102, pika 4, e Kushtetutës, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”, të nenit 6, pika 15, dhe nenit 7, pika 2, të ligjit nr. 8678, datë 14.5.2001, “Për organizimin dhe funksionimin e Ministrisë së Drejtësisë”, i ndryshuar, me qëllim mbledhjen dhe raportimin në mënyrë të unifikuar të statistikave të sistemit të drejtësisë sipas standardeve dhe metodologjive të CEPEJ-së,

UDHËZOJ:

1. Miratimin e metodologjisë së mbledhjes së të dhënave statistikore kombëtare të sistemit të drejtësisë, sipas tekstit që i bashkëlidhet dhe është pjesë përbërëse e këtij udhëzimi.
2. Urdhri nr. 250, datë 15.4.2019, i ministrit të Drejtësisë “Për miratimin e formateve të mbledhjes së të dhënave statistikore nga Gjykatat e Republikës së Shqipërisë, dhe udhëzimi nr. 4, datë 15.4.2019, i ministrit të Drejtësisë “Për plotësimin e të dhënave statistikore”, shfuqizohen.
3. Ngarkohet Drejtoria e Politikave dhe Strategjive në Fushën e Drejtësisë, për ndjekjen dhe zbatimin e këtij udhëzimi, si dhe strukturat e tjera të aparatit të Ministrisë së Drejtësisë për ta mbështetur sipas nevojës në zbatimin e këtij udhëzimi.
4. Ngarkohet sektori i Arkiv-protokollit dhe Drejtoria e Politikave dhe Strategjive në Fushën e Drejtësisë për shpërndarjen dhe njoftimin e këtij udhëzimi.
5. Ky udhëzim hyn në fuqi menjëherë dhe botohet në Fletoren Zyrtare, si dhe publikohet në faqen zyrtare të Ministrisë së Drejtësisë.

MINISTËR I DREJTËSISË
Ulsi Manja

UDHËZUES EVIDENCASH STATISTIKORE
MINISTRIA E DREJTËSISË

Pasqyra e lëndës
1. Evidenca statistikore e çështjeve penale për gjykatat e shkallës së parë të juridiksionit të përgjithshëm 
2. Evidenca statistikore për persona të gjykuar të rritur (formulari nr. 2)
3. Evidenca statistikore për persona të gjykuar të mitur (formulari nr. 3) 
4. Evidenca statistikore e çështjeve penale ushtarake (formulari nr. 4)
5. Evidenca statistikore për persona të gjykuar – ushtarakë (formulari nr. 5)
6. Evidenca statistikore e çështjeve penale për gjykatën e apelit të juridiksionit të përgjithshëm (formulari nr. 1)
7. Evidenca statistikore e çështjeve civile për gjykatën e apelit të juridiksionit të përgjithshëm (formulari nr. 2)
8. Evidenca statistikore për çështjet civile për gjykatat e shkallës së parë të juridiksionit të përgjithshëm (formulari nr. 6)
9. Evidenca statistikore për ngarkesën e gjyqtarëve (formulari nr. 7)
10. Evidenca statistikore për seancat paraprake (formulari nr. 8)
11. Evidenca statistikore për korrupsionin dhe krimin e organizuar në kuadër të e-platformës (formulari nr. 9)
12. Evidenca statistikore për çështjet administrative për gjykatat administrative të shkallës së parë (formulari nr. 1)
13. Evidenca statistikore e çështjeve administrative për gjykatën administrative të apelit (formulari nr. 1)
14. Evidenca statistikore e çështjeve penale për gjykatën e lartë (formulari nr. 1)
15. Evidenca statistikore e çështjeve civile për gjykatën e lartë (formulari nr. 2)
16. Evidenca statistikore e çështjeve administrative për gjykatën e lartë (formulari nr. 3) 
17. Evidenca statistikore për treguesit e efciencës në gjykatat e të tria niveleve nga këshilli i lartë gjyqësor (formulari nr. 1)
18. Evidenca statistikore mbi strukturën dhe shpërndarjen e magjistratëve në të gjitha gjykatat, bazuar në të dhënat e këshillit të lartë gjyqësor (formulari nr. 2)
19. Evidenca statistikore për përbërjen e strukturës faktike dhe organizative në të gjitha prokuroritë nga këshilli i lartë i prokurorisë (formulari nr. 1)
20. Evidenca statistikore për dinamikën e procedimeve nga SPAK-u (formulari nr. 1)
21. Evidenca statistikore për kallëzimet dhe referimet në SPAK për veprat penale (formulari nr. 2)

Hyrje 
- Në kuadër të përpjekjeve për forcimin e sistemit të drejtësisë dhe përmirësimin e qeverisjes institucionale në Shqipëri, Ministria e Drejtësisë në përputhje me ligjin nr. 8678, datë 14.5.2001, “Për organizimin dhe funksionimin e Ministrisë së Drejtësisë”, të ndryshuar ka hartuar këtë udhëzues për mbledhjen dhe raportimin e të dhënave statistikore të sistemit të drejtësisë, si një instrument të domosdoshëm për standardizimin dhe unifikimin e statistikave në fushën e drejtësisë. 
- Udhëzuesi përcakton një metodologji të qartë për mënyrën e mbledhjes, përpunimit dhe analizës së të dhënave statistikore që lidhen me funksionimin e gjykatave dhe institucioneve të tjera të drejtësisë. Ai synon të mbështesë vendimmarrjen strategjike dhe menaxhimin e brendshëm institucional përmes një pasqyre të plotë dhe të krahasueshme të treguesve të performancës, si dhe të lehtësojë përmbushjen e detyrimeve për raportim kombëtar dhe ndërkombëtar, në përputhje me standardet e Bashkimit Evropian dhe organizatave të tjera ndërkombëtare.
- Ky udhëzues zbatohet nga të gjitha institucionet e sistemit të drejtësisë dhe në mënyrë të veçantë, ai u drejtohet: Gjykatave të Shkallës së Parë të Juridiksionit të Përgjithshëm, Gjykatës së Apelit të Juridiksionit të Përgjithshëm, Gjykatës së Lartë, Gjykatave Administrative të Shkallës së Parë dhe të Apelit, Gjykatave të Posaçme për Korrupsionin dhe Krimin e Organizuar, Këshillit të Lartë Gjyqësor, Këshillit të Lartë të Prokurorisë, Prokurorisë së Përgjithshme, Prokurorisë së Posaçme, Inspektorit të Lartë të Drejtësisë, si dhe Shkollës së Magjistraturës.
- Udhëzuesi ofron tabela të standardizuara, të cilat janë hartuar për të siguruar uniformitet dhe qartësi në mënyrën se si raportohen të dhënat mbi çështjet penale, civile dhe administrative. Këto tabela janë strukturuar sipas kompetencës dhe shkallës së gjykatave dhe përmbajnë të dhëna mbi ngarkesën e punës së gjyqtarëve, prurjet e çështjeve të reja, kohëzgjatjen e shqyrtimit, ankimimet, çështjet që lidhen me korrupsionin dhe krimin e organizuar, si dhe tregues të tjerë kyç të performancës gjyqësore. Për më tepër, udhëzuesi përkufizon në mënyrë të saktë të gjithë termat teknikë të përdorur në këto tabela, duke mundësuar një interpretim të njëtrajtshëm në të gjitha institucionet.
- Një aspekt i veçantë i këtij udhëzuesi është mbledhja e të dhënave kyçe esenciale për vlerësimin e kapaciteteve institucionale dhe përcaktimin e nevojave për ndërhyrje apo reformë si: ngarkesa mesatare e gjyqtarëve, norma e eficiencës, raporti i qarkullimit të çështjeve, koha për përfundimin e një çështjeje, norma e zgjidhjes së çështjeve, gjendja e backlog-ut, vjetërsia e çështjeve etj. Të gjitha këto janë.
- Në thelb, ky udhëzues përfaqëson një hap të rëndësishëm drejt ndërtimit të një sistemi statistikor modern dhe të integruar në fushën e drejtësisë. Ai kontribuon në profesionalizimin e administrimit gjyqësor, mbështet vendimmarrjen e bazuar në evidencë dhe forcon besimin e publikut në funksionimin e drejtë dhe efikas të institucioneve të drejtësisë. Me miratimin dhe zbatimin e këtij udhëzuesi, krijohet një bazë solide për analizën objektive të performancës, për përmirësimin e politikave publike në fushën e drejtësisë dhe për rritjen e përputhshmërisë me parimet e sundimit të ligjit dhe integrimit evropian.
- Gjykatat e Shkallës së Parë të Juridiksionit të Përgjithshëm dhe Gjykata Administrative të Shkallës së Parë, Gjykata e Apelit të Juridiksionit të Përgjithshëm, Gjykata Administrative të Apelit, Gjykata e Posaçme të Shkallës së Parë dhe të Apelit për Korrupsionin dhe Krimin e Organizuar, Gjykata e Lartë, raportojnë në mënyrë elektronike dhe shkresore deri në datën 15 të muajit të katërt pasardhës të dhënat 3-mujore dhe të dhënat vjetore deri në datën 25 të muajit janar të vitit pasardhës, pranë strukturës përkatëse në Ministrinë e Drejtësisë.
- Prokuroria e Posaçme, Prokuroria e Përgjithshme, Këshilli i Lartë Gjyqësor, Këshilli i Lartë i Prokurorisë, Shkolla e Magjistraturës, dhe Inspektori i Lartë i Drejtësisë, dorëzojnë raportimin periodik çdo gjashtë muaj (gjysmëvjetor), po ashtu brenda datës 15 të muajit të katërt pasardhës të periudhës përkatëse dhe raportimin vjetor deri më datë 25 janar të vitit pasardhës.
- Të dhënat statistikore të raportuara nga institucionet e përfshira në këtë udhëzim do të shërbejnë si bazë për hartimin e Vjetarit Statistikor të Sistemit të Drejtësisë, të publikuar nga Ministria e Drejtësisë. Ato do të përdoren gjithashtu për raportime në kuadër të zbatimit të strategjive sektoriale dhe ndërsektoriale, për raportimet pranë CEPEJ-së, si dhe për përmbushjen e detyrimeve që burojnë nga procesi i integrimit evropian.
A. PËR ÇËSHTJET PENALE (FORMULARI NR. 1)
1. EVIDENCA STATISTIKORE E ÇËSHTJEVE PENALE PËR GJYKATAT E SHKALLËS SË PARË TË JURIDIKSIONIT TË PËRGJITHSHËM 
- Në kolonën 1 do të përcaktohet neni përkatës i Kodit Penal ose ligjeve të tjera që parashikojnë sanksione penale.
Në këtë mënyrë vazhdohet me radhë për të gjitha çështjet që ka pasur gjykata gjatë tre muajve. Duhet pasur parasysh që në ndjekjen rendore të dispozitave të Kodit Penal, si dhe të Kodit Penal Ushtarak, të bëhet ndarja e çështjeve sipas karakterit të tyre, duke grumbulluar shumën për krimet dhe kundërvajtjet penale, penale ushtarake, për ato Gjykata që kanë një kompetencë të tillë.
Në fund bëhet shuma totale e veprave penale.
Krahas neneve përkatës të Kodit Penal, të cilat janë të ndara në krime dhe kundërvajtje, sipas këtij udhëzimi, do të paraqiten në këtë evidencë edhe të gjitha rastet që kanë qenë dhe janë objekt gjykimi penal për krime ose kundërvajtje të parashikuara në ligje të tjera, si p.sh., ligji nr. 8663, datë 19.9.2000, “Për regjistrimin, klasifikimin, mënyrën e përdorimit dhe kontrollin e mjeteve lundruese me motor me tonazh nën 20 NT”, Kodi Zgjedhor, ligji “Për shoqëritë tregtare”, ligji nr. 9669, ligji nr. 9662, ligji nr. 8017 etj.
DINAMIKA E ÇËSHTJEVE
- Në kolonën nr. 2, “çështje të pambyllura”, shënohet numri i atyre çështjeve që në fund të 3-mujorit të mëparshëm kanë rezultuar të papërfunduara/ në pritje të gjykimit në fillim të periudhës. Ky arsyetim do të mbahet parasysh edhe në rastin e plotësimit të evidencës vjetore.
- Në kolonën nr. 3, “çështjet të ardhura të reja”, shënohen të gjitha çështjet e regjistruara për gjykim.
- Në kolonën nr. 4, “çështjet e ardhura për rigjykim”, shënohen ato çështje të cilat janë prishur dhe kthyer për rigjykim nga Gjykata e Apelit dhe Gjykata e Lartë.
- Në kolonën nr. 5, shënohen “çështjet e ardhura pas rihetimit”.
- Në kolonën nr. 6, “gjithsej”, shënohet shuma që del nga mbledhja e kolonave 2+3+4+5.
MËNYRA E PËRFUNDIMIT
- Në kolonën nr. 7 shënohen çështjet për të cilat është “vendosur fajësia”.
- Në kolonën nr. 8 shënohen çështjet për të cilat është “vendosur pafajësia”.
- Në kolonën nr. 9 shënohen “çështjet për të cilat është vendosur pushimi”.
- Në kolonën nr. 10, shënohen çështjet për të cilat gjykata vendos “kalimin e akteve prokurorit për plotësim”.
- Në kolonën nr. 11, shënohen ato çështje për të cilat është “vendosur moskompetenca”.
- Në kolonën nr. 12, “çështjet e përfunduara”, shënohet shuma që del nga mbledhja e kolonave 7+8+9+10+11.
- Kolona Nr. 13, e cila përmban numrin e çështjeve të mbetura “pa përfunduara” ose që janë në pritje të gjykimit në fund të periudhës, llogaritet duke zbritur nga kolona nr. 6 kolonën nr. 12 (12 = 7+8+9+10+11).
KOHËZGJATJA E ÇËSHTJEVE TË GJYKUARA
Afati i përfundimit do të llogaritet nga data e regjistrimit në gjykatë deri në datën e dhënies së vendimit përfundimtar. Afatet në tabelë do të jenë:
- Nga 0–6 muaj (kolona 14), 6 muaj – 1 vit (kolona 15), 1–2 vjet (kolona 16) dhe mbi 2 vjet (kolona 17).
- Tek “Afati i shqyrtimit”, duhet që të dhënat e kolonave 7, 8, 9, 10, 11, si shumë të përputhen me të dhënat në kolonën 6, pra 6 = (7+8+9+10+11).
ANKIMIMET
- Në kolonat 18, 19 do të shënohen apelet përkatëse të prokurorit dhe të të pandehurit. Duhet pasur kujdes në plotësimin e kolonës nr. 20, “shuma e apelimeve”, pasi jo gjithmonë ajo është rezultat i shumës së të dhënave të kolonës nr. 18 dhe 19. Për shembull, paraqesim rastin kur për të njëjtën vepër penale, apelojnë njëkohësisht prokurori edhe i pandehuri. Ky arsyetim qëndron edhe në rastin e rekurseve për kolonat nr. 21 e nr. 22.
KËRKESAT PENALE
- Në kolonën nr. 25, “arrest me burg”, shënohen rastet kur për të pandehurin është marrë masa e sigurimit arrest në burg me ose pa afat.
- Në vazhdimin e kolonave të tjera, do të shënohen të gjitha rastet sipas përcaktimit të shënuar në kokën e kolonës.
- Te kolona nr. 35, “Kërkesa të tjera penale”, do të shënohen të gjitha ato kërkesa, të cilat parashikohen në nenet e mëposhtme 46/3, 106, 110, 114, 147, 198, 202, 204, 205, 208, 210, 212, 217, 222, 242, 243, 247, 264, 269, 271, 291, 317, 325, 329, 459, 469, 477, 515, 517, 520-523, të Kodit të Procedurës Penale. 
- Kolona nr. 36, është rezultat i shumës së kolonave 25+26+27+28+29+30+31+32+33+34+35.
2. EVIDENCA STATISTIKORE PËR PERSONA TË GJYKUAR TË RRITUR
(FORMULARI NR. 2)
- Në kolonën nr. 1, shënohet numri i personave “të dënuar”, në kolonën nr. 2, numri i personave të deklaruar “të pafajshëm” dhe në kolonën nr. 3, numri i personave për të cilët është vendosur “pushimi i çështjes”.
- Në kolonën nr. 4, shënohet shuma e personave të gjykuar d.m.th. shuma e kolonave 1+2+3.
- Në kolonën nr. 5, shënohen sesa nga personat e dënuar, janë të gjinisë femërore.
- Në kolonën nr. 6, shënohen “përsëritës në përgjithësi”, kurse në kolonën nr. 7, “përsëritës për të njëjtën vepër penale”.
- Në kolonën nr. 8, shënohen ata të dënuar që janë “pa arsim”, kurse kolona nr. 9, shënohen të dënuarit e tjerë “me arsim”. 
- Të dhënat e kolonave nr. 5, 6, 7, 8, 9, duhet të nxirren nga kolona nr. 1, e personave të dënuar.
MASA E DËNIMIT
 Masa e dënimit është kategorizuar në këtë mënyrë:
- “me gjobë” (kolona nr. 10), dënim me burg “deri në 2 vjet” (kolona 11), “2-5 vjet” (kolona 12), “aplikimi i nenit 58” (kolona 13), “aplikimi i nenit 59” (kolona 14), “aplikimi i nenit 59/a” (kolona 15), “aplikimi i nenit 63” (kolona 16), “aplikimi i nenit 64” (kolona 17), “mjekim i detyruar” (kolona 18), “5-10 vjet” (kolona 19), “10-25 vjet” (kolona 20), “25-35 vjet” (kolona 21) dhe “burgim i përjetshëm” (kolona 22).
- Shuma e kolonave për masën e dënimit duhet të përputhet me numrin e të dënuarve të shënuar në kolonën nr. 1 (e cila duhet të jetë e njëjtë ose me e madhe me shumën përfundimtare të kolonës nr. 7 “me vendim fajësie” të Evidencës Statistikore të Çështjeve Penale dhe në asnjë rast më e vogël).
3. EVIDENCA STATISTIKORE PËR PERSONA TË GJYKUAR TË MITUR
(FORMULARI NR. 3)
- Në kolonën Nr. 1, shënohet numri i personave “të dënuar”, në kolonën nr. 2, numri i personave të deklaruar “të pafajshëm” dhe në kolonën nr. 3, numri i personave për të cilët është vendosur “pushimi i çështjes”.
- Në kolonën nr. 4, shënohet shuma e personave të gjykuar d.m.th. shuma e kolonave 1+2+3.
- Në kolonën nr. 5, shënohen sesa nga personat e dënuar, janë të gjinisë femërore.
- Në kolonën nr. 6, shënohen “përsëritës në përgjithësi”, kurse në kolonën nr. 7, “përsëritës për të njëjtën vepër penale”.
- Në kolonën nr. 8, shënohen ata të dënuar që janë “pa arsim”, kurse kolona nr. 9, shënohen të dënuarit e tjerë “me arsim”. 
- Të dhënat e kolonave nr. 5, 6, 7, 8, 9, duhet të nxirren nga kolona nr. 1, e personave të dënuar.
MASA E DËNIMIT
Masa e dënimit është kategorizuar në këtë mënyrë:
- “me gjobë” (kolona nr. 10), dënim me burg “deri në 2 vjet” (kolona 11), “2-5 vjet” (kolona 12), “aplikimi i nenit 39” (kolona 13), “kufizimi i lirisë” (kolona 14), “aplikimi i nenit 59/a” (kolona 15), “aplikimi i nenit 63” (kolona 16), “përmbushja e detyrimeve të caktuara” (kolona 17), “mjekim i detyruar” (kolona 18), “5-10 vjet” (kolona 19), “10-25 vjet” (kolona 20).
- Shuma e kolonave për masën e dënimit duhet të përputhet me numrin e të dënuarve të shënuar në kolonën nr. 1 (e cila duhet të jetë e njëjtë ose më e madhe me shumën përfundimtare të kolonës nr. 7 “me vendim fajësie” të Evidencës Statistikore të Çështjeve Penale dhe në asnjë rast më e vogël).
Plotësimi i formularëve i ndarë në krime dhe kundërvajtje penale, do të behet si më poshtë:
- Dispozitat që do të përfshihen në këtë evidencë janë ato të parashikuara në Kodin Penal, të cilat klasifikohen në dy kategori kryesore: krime dhe kundërvajtje penale, sipas përcaktimeve ligjore përkatëse. Gjithashtu, në evidencë do të përfshihen edhe të gjitha rastet që kanë qenë ose janë objekt gjykimi penal për vepra të parashikuara në legjislacionin penal jashtë Kodit Penal, përfshirë ligje të veçanta materiale. Për veprat penale të parashikuara jashtë Kodit Penal, ndarja në krime dhe kundërvajtje do të bëhet mbi bazën e kriterit të maksimumit të dënimit të parashikuar nga ligji, në përputhje me standardin ligjor për klasifikimin përkatës.
4. EVIDENCA STATISTIKORE E ÇËSHTJEVE PENALE USHTARAKE
(FORMULARI NR. 4)
- Në kolonën 1 do të përcaktohet neni përkatës i Kodit Penal Ushtarak ose ligjeve të tjera që parashikojnë sanksione penale.
Në këtë mënyrë vazhdohet me radhë për të gjitha çështjet që ka pasur gjykata gjatë tre muajve. Duhet pasur parasysh që në ndjekjen rendore të dispozitave të Kodit Penal Ushtarak, të bëhet ndarja e çështjeve sipas karakterit të tyre, duke grumbulluar shumën për krimet dhe kundërvajtjet penale ushtarake, për ato Gjykata që kanë një kompetencë të tillë.
Në fund bëhet shuma totale e veprave penale.
DINAMIKA E ÇËSHTJEVE
- Në kolonën Nr. 2, “çështje të pambyllura”, shënohet numri i atyre çështjeve që në fund të 3-mujorit të mëparshëm kanë rezultuar të pa përfunduara/ në pritje të gjykimit. Ky arsyetim do të mbahet parasysh edhe në rastin e plotësimit të evidencës vjetore.
- Në kolonën nr. 3, “çështjet të ardhura të reja”, shënohen të gjitha çështjet e regjistruar për gjykim.
- Në kolonën nr. 4, “çështjet e ardhura për rigjykim”, shënohen ato çështje të cilat janë prishur dhe kthyer për rigjykim nga Gjykata e Apelit dhe Gjykata e Lartë.
- Në kolonën nr. 5, shënohen “çështjet e ardhura pas rihetimit”.
- Në kolonën nr. 6, “shuma e çështjeve për gjykim”, shënohet shuma që del nga mbledhja e kolonave 2+3+4+5.
ÇËSHTJE TË PËRFUNDUARA
- Në kolonën nr. 7 shënohen çështjet për të cilat është “vendosur fajësia”.
- Në kolonën nr. 8 shënohen çështjet për të cilat është “vendosur pafajësia”.
- Në kolonën nr. 9 shënohen “çështjet për të cilat është vendosur pushimi”.
- Në kolonën nr. 10, shënohen çështjet për të cilat gjykata vendos “kalimin e akteve prokurorit për plotësim”.
- Në kolonën nr. 11, shënohen ato çështje për të cilat është “vendosur moskompetenca”.
- Në kolonën nr. 12, “çështjet e përfunduara”, shënohet shuma që del nga mbledhja e kolonave 7+8+9+10+11.
- Kolona nr. 13, e cila përmban numrin e çështjeve të mbetura “pa përfunduara”, llogaritet duke zbritur nga kolona nr. 6 kolonën nr. 12 (shumën e kolonave 7+8+9+10+11).
SHPEJTËSIA NË GJYKIM
- Afati i përfundimit do të llogaritet nga data e regjistrimit në gjykatë deri në datën e dhënies së vendimit përfundimtar. Afatet në tabelë do të jenë:
- Nga 0–6 muaj (kolona 14), 6 muaj – 1 vit (kolona 15), 1-2 vjet (kolona 16) dhe mbi 2 vjet (kolona 17).
- Tek “Afati i shqyrtimit”, duhet që të dhënat e kolonave 7, 8, 9, 10, 11, si shumë të përputhen me të dhënat në kolonën 6, pra 6 = (7+8+9+10+11).
ANKIMIMET
- Në kolonat 18, 19 do të shënohen apelet përkatëse të prokurorit dhe të të pandehurit. Duhet të kihet kujdes në plotësimin e kolonës nr. 20, “shuma e apelimeve”, pasi jo gjithmonë ajo është rezultat i shumës së të dhënave të kolonës nr. 18 dhe 19. Për shembull, paraqesim rastin kur për të njëjtën vepër penale, apelojnë njëkohësisht prokurori edhe i pandehuri. Ky arsyetim qëndron edhe në rastin e rekurseve për kolonat nr. 21 e nr. 22.
KËRKESAT PENALE
- Në kolonën nr. 25, “arrest me burg”, shënohen rastet kur për të pandehurin është marrë masa e sigurimit arrest në burg me ose pa afat.
- Në vazhdimin e kolonave të tjera, do të shënohen të gjitha rastet sipas përcaktimit të shënuar në kokën e kolonës.
- Te kolona nr. 35, “Kërkesa të tjera penale”, do të shënohen të gjitha ato kërkesa, të cilat parashikohen në nenet e mëposhtme 46/3, 106, 110, 114, 147, 198, 202, 204, 205, 208, 210, 212, 217, 222, 242, 243, 247, 264, 269, 271, 291, 317, 325, 329, 459, 469, 477, 515, 517, 520-523, të Kodit të Procedurës Penale. Kolona nr. 34, është rezultat i shumës së kolonave 25+26+27+28+29+30+31+32+33.
5. EVIDENCA STATISTIKORE PËR PERSONA TË GJYKUAR – USHTARAKË
(FORMULARI NR. 5)
- Në kolonën nr. 1, shënohet numri i personave “të dënuar”, në kolonën nr. 2, numri i personave të deklaruar “të pafajshëm” dhe në kolonën nr. 3, numri i personave për të cilët është vendosur “pushimi i çështjes”.
- Në kolonën nr. 4, shënohet shuma e personave të gjykuar d.m.th. shuma e kolonave 1+2+3.
- Në kolonën nr. 5, shënohen sesa nga personat e dënuar, janë të gjinisë femërore.
- Në kolonën nr. 6, shënohen “përsëritës në përgjithësi”, kurse në kolonën Nr.7, “përsëritës për të njëjtën vepër penale”.
- Në kolonën nr. 8, shënohen ata të dënuar që janë “pa arsim”, kurse kolona Nr.9, shënohen të dënuarit e tjerë “me arsim”. 
- Të dhënat e kolonave nr. 5, 6, 7, 8, 9, duhet të nxirren nga kolona Nr.1 “e personave të dënuar”.
MASA E DËNIMIT
Masa e dënimit është kategorizuar në këtë mënyrë:
- “me gjobë” (kolona nr. 10), dënim me burg “deri në 2 vjet” (kolona11), “2-5 vjet” (kolona 12), “lirim nga ushtria” (kolona 13), “me degradim” (kolona 14), “dënime plotësuese” (kolona 15), “5-10 vjet” (kolona 16), “10-25 vjet” (kolona 17) dhe “burgim i përjetshëm” (kolona 18).
- Shuma e kolonave për masën e dënimit duhet të përputhet me numrin e të dënuarve të shënuar në kolonën nr. 1 (e cila duhet të jetë e njëjtë ose me e madhe me shumën përfundimtare të kolonës nr. 7 “me vendim fajësie” të Evidencës Statistikore të Çështjeve Penale Ushtarake dhe në asnjë rast më e vogël).
Plotësimi i formularëve i ndarë në krime ushtarake dhe kundërvajtje penale ushtarake, do të bëhet si më poshtë:
KRIMET USHATARAKE
- Në këtë evidencë do të përfshihen veprat penale të cilat, sipas përcaktimeve të Kodit Penal Ushtarak dhe në përputhje me udhëzimet përkatëse, klasifikohen si krime ushtarake. Këto përfshijnë vepra që për nga natyra dhe rrezikshmëria shoqërore përbëjnë shkelje të rënda të rendit dhe disiplinës ushtarake, duke cenuar funksionimin, sigurinë apo integritetin e strukturave të Forcave të Armatosura.
KUNDËRVAJTJET PENALE USHTARAKE
- Në këtë kategori përfshihen veprat penale që, megjithëse të sanksionuara në Kodin Penal Ushtarak, karakterizohen nga një shkallë më e ulët e rrezikshmërisë dhe cilësohen si kundërvajtje ushtarake. Ato lidhen kryesisht me sjellje që cenojnë disiplinën apo zbatimin e detyrave ushtarake, por pa pasur ndikim të thellë në rendin ushtarak apo sigurinë kombëtare.
6. EVIDENCA STATISTIKORE E ÇËSHTJEVE PENALE PËR GJYKATËN E APELIT TË JURIDIKSIONIT TË PËRGJITHSHËM (FORMULARI NR. 1)
Në të dhënat statistikore që duhet të sjelli gjykata e apelit për çështjet penale pasqyrohet: në kolonën nr. a, Gjykatën nga e cila vjen çështja.
- Në kolonën nr. 1, “çështjet e pambyllura”, shënohen të dhënat të cilat përbëjnë numrin e atyre çështjeve që në fund të periudhës së mëparshme ishin të papërfunduara/ në pritje të gjykimit.
- Në kolonën nr. 2, “çështjet e ardhura” gjatë 3/mujorit dhe në kolonën nr. 3, “gjithsej” çështje për gjykim, të bëhet rakordimi sipas barazimit: (3 =1+2 ),
- “Përfundimi” përcaktohet nga: “shqyrtuar”, “në dorë” dhe “pezulluar”. Shuma e kolonave 4, 5, 6, duhet të jetë e barabartë me të dhënat e kolonës 3 (gjithsej çështjet).
- “Mënyra e përfundimit të çështjeve” përcaktohet nga: “moskompetencë lëndore”, “lënie në fuqi”, “prishur (pushuar)”, “prishur (pafajësi)”, “kthyer për rigjykim”, “kthyer për rihetim”, “mospranim i ankimit”, “gjykuar si shkallë e parë” dhe “ndryshuar”. 
- Kolonat 7, 8, 9, 10, 11, 12, 13, 14 dhe 15 duhet të japin shumën e çështjeve të shqyrtuara të kolonës nr. 4.
- Te “llojet e ndryshimeve” duhet të shënohen të dhënat sipas kolonave:
- Kolona nr. 16 të dhëna “lidhur me dënimin”, kolona 17 “rikualifikim” dhe kolona 18 “padia civile”.
- Kolonat 16, 17, dhe 18 duhet të japin shumën e kolonës 15 “ndryshuar”.
AFATI I SHQYRTIMIT
Afati i shqyrtimit do të llogaritet nga data e regjistrimit në gjykatë deri në datën e dhënies së vendimit përfundimtar. Afatet në tabelë do të jenë:
- Nga 0–6 muaj (kolona 194), 6 muaj – 1 vit (kolona 20), mbi 1 vit (kolona 21).
- Tek “Afati i shqyrtimit”, duhet që të dhënat e kolonave 19, 20, 21, si shumë të përputhen me të dhënat në kolonën 4, pra 4 = (19, 20, 21).  
7. EVIDENCA STATISTIKORE E ÇËSHTJEVE CIVILE PËR GJYKATËN E APELIT TË JURIDIKSIONIT TË PËRGJITHSHËM (FORMULARI NR. 2)
Në të dhënat statistikore që duhet të sjellin gjykatat e apelit për çështjet civile pasqyrojnë: në kolonën nr. a, Gjykatën nga e cila vjen çështja.
- Në kolonën nr. 1, “çështjet e pambyllura”, shënohen të dhënat të cilat përbëjnë numrin e atyre çështjeve që në fund të periudhës së mëparshme ishin të papërfunduara/ në pritje të gjykimit.
- Në kolonën nr. 2, “çështjet e ardhura” gjatë 3/mujorit dhe në kolonën nr. 3, “gjithsej” çështje për gjykim, të bëhet rakordimi sipas barazimit: (3 =1+2 ).
- “Përfundimi” përcaktohet nga: “shqyrtuar” dhe “në dorë”. Shuma e kolonave 4, 5, duhet të jetë e barabartë me të dhënat e kolonës 3 (gjithsej çështjet).
- “Mënyra e përfundimit të çështjeve” përcaktohet nga: “moskompetencë lëndore”, “lënie në fuqi”, “prishur për rigjykim”, “prishur e gjykuar në fakt”, “pushuar dhe rrëzuar”, “pushuar dhe hequr dorë”, “ndryshuar” dhe “ndryshuar për shkaqe të tjera”. 
- Kolonat 6, 7, 8, 9, 10, 11, 12 dhe 13, duhet të japin shumën e çështjeve të shqyrtuara të kolonës Nr. 4, pra 4 = (6+7+8+9+10+11+12+13).
AFATI I SHQYRTIMIT
Afati i shqyrtimit do të llogaritet nga data e regjistrimit në gjykatë deri në datën e dhënies së vendimit përfundimtar. Afatet në tabelë do të jenë:
- Nga 0–6 muaj (kolona 14), 6 muaj – 1 vit (kolona 15), mbi 1 vit (kolona 16).
- Tek “Afati i shqyrtimit”, duhet që të dhënat e kolonave 14, 15 dhe 16, si shumë të përputhen me të dhënat në kolonën 4, pra 4 = (14+15+16).
B. EVIDENCA STATISTIKORE PËR ÇËSHTJET CIVILE PËR GJYKATAT E SHKALLËS SË PARË TË JURIDIKSIONIT TË PËRGJITHSHËM (FORMULARI NR. 6)
Në kolonën kryesore “lloji i çështjeve”, përshkruhen sipas kategorive të tyre:
- PADI ME PALË KUNDËRSHTARE:
- çështjet civile në përgjithësi; 
- çështjet familjare;
- çështjet administrative; 
- çështjet tregtare.
- KËRKESA PA KUNDËRSHTARË:
- çështjet civile në përgjithësi;
- çështjet familjare;
- çështje tregtare
Në fillim përcaktohen paditë me palë kundërshtare dhe më pas kërkesat.
- Në kolonën 1, “çështjet e pambyllura”, përcaktohen ato çështje të cilat ishin të papërfunduara/ në pritje të gjykimit në 3-mujorin paraardhës.
- Në kolonën 2, “çështje të ardhur të reja”, shënohen çështjet e ardhura gjatë periudhës së plotësimit të formularit, kurse në kolonën 3, “çështjet e ardhura pas prishjes”, shëenohen çështjet e kthyera nga gjykatat e shkallës së dytë (Apeli).
- Kolona 4 “shuma”, duhet të jetë e barabartë me shumën e kolonave 1+2+3.
MËNYRA E PËRFUNDIMIT
- “Mënyra e përfundimit të çështjeve”, përcaktohet nga: “çështjet e pranuara” (kolona 5), “zgjidhur me pajtim” (kolona 6), “refuzuar” (kolona 7), “pushuar” (kolona 8), “vendosur moskompetenca” (kolona 9), “përfunduar” (kolona 10) dhe “papërfunduar”.
- Kolona 10 e të dhënave për çështjet e përfunduara, duhet të jetë e barabartë me shumën e kolonave 5+6+7+8+9, kurse kolona 11 duhet të jetë rezultat i diferencës së të dhënave të kolonës 4 me të dhënat e kolonës 10, d.m.th. 11=4-10.
AFATI I PËRFUNDIMIT
Afati i përfundimit do të llogaritet nga data e regjistrimit në gjykatë deri në datën e dhënies së vendimit përfundimtar. Afatet në tabelë do të jenë:
- Nga 0–6 muaj (kolona 12), 6 muaj – 1 vit (kolona 13), 1-2 vjet (kolona 14) dhe mbi 2 vjet (kolona 15).
- Tek “Afati i përfundimit” duhet që të dhënat e kolonave 12,13,14,15, si shumë të përputhen me të dhënat në kolonën 10, pra 10 = (12+13+14+15+16).
- Në kolonën 16 do të hidhen të dhëna për “çështjet e ankimuara”, ndërsa në kolonat 17, 18, do të hidhen të dhënat për kërkesat për divorc “me kërkesën e bashkëshortit/es”.
- Për rastet e atyre padive ose kërkesave, baza ligjore e të cilave nuk rrjedh nga Kodi Civil, duhet të shënohet baza ligjore e ligjit që rregullon këtë çështje, si: Kodi Tregtar, Kodi i Familjes, ligji për falimentimin, ligji për pronësinë intelektuale etj.
C. EVIDENCA STATISTIKORE PËR NGARKESËN E GJYQTARËVE
(FORMULARI NR. 7)
- Në kolonën nr. 1 vendoset emri dhe mbiemri i secilit gjyqtar.
- Kolona nr. 2 “Çështje të gjykuara” duhet të jetë shuma e kolonave 3, 4, 5, 6, 7, 8, 9, 10.
- Në kolonën nr. 3 dhe kolonën nr. 5 duhet të vendoset numri i çështjeve penale/civile të gjykuara nga secili gjyqtarë si “i vetëm dhe kryesues”.
- Në kolonën nr. 4 dhe kolonën nr. 6 duhet të vendoset numri i i çështjeve penale/civile të gjykuara nga secili gjyqtarë si pjesë në “trup gjykues”.
- Në kolonën nr. 7 dhe kolonën nr. 8 duhet të vendoset numri i çështjeve penale/civile të gjykuara nga gjyqtarë “të deleguar” në një tjetër gjykatë.
- Në kolonën nr. 9 dhe kolonën nr. 10 duhet të vendoset numri gjithsej i “kërkesave penale” dhe “kërkesave civile”.
- Në rreshtin “Të komanduar” shënohet vetëm numri gjithsej i gjyqtarëve të ardhur si të deleguar nga gjykatat e tjera pranë gjykatës që plotëson formularin.
D. EVIDENCA STATISTIKORE PËR SEANCAT PARAPRAKE
(FORMULARI NR. 8)
- Në kolonën 1, vendoset “Gjykatat e Shkallës së Parë të Juridiksionit të Përgjithshëm” e cila plotëson informacionin.
- Në kolonën 2, “çështjet e pambyllura”, përcaktohen ato çështje të cilat ishin të papërfunduara në 3-mujorin paraardhës/në pritje të gjykimit në 3-mujorin paraardhës.
- Në kolonën 3, “çështje të ardhur të reja”, shënohen çështjet e ardhura gjatë periudhës së plotësimit të formularit
- Kolona nr. 4 “gjithsej”, duhet të jetë shuma e kolonës nr. 2 “çështje të pambyllura” dhe kolonës nr. 3 “të ardhura të reja”.
MËNYRA E PËRFUNDIMIT
- “Mënyra e përfundimit të çështjeve” përcaktohet nga: “çështjet e pranuara” (kolona 5), “çështjet e pushuara” (kolona 6), “kaluar për gjykim” (kolona 7), “kthim për plotësim hetimesh (penale)” (kolona 8), “vendosur moskompetenca” (kolona 9), “të tjera” (kolona 10) “përfunduar” (kolona 11) dhe “pa përfunduar” (kolona 12).
- Kolona 11 e të dhënave për çështjet e përfunduara, duhet të jetë e barabartë me shumën e kolonave (5+6+7+8+9+10), kurse kolona 12 duhet të jetë rezultat i diferencës së të dhënave të kolonës 4, me të dhënat e kolonës 11, d.m.th. 12=(4-11).
SHPEJTËSIA NË GJYKIM
Afati i përfundimit do të llogaritet nga data e regjistrimit në gjykatë deri në datën e dhënies së vendimit përfundimtar. Afatet në tabelë do të jenë:
- Nga deri në 1 muaj (kolona 13) dhe mbi 1 muaj (kolona 14).
- Tek “Afati i shqyrtimit”, duhet që të dhënat e kolonave 5, 6, 7, 8, 9 dhe 10, si shumë të përputhen me të dhënat në kolonën 4, pra 4 = (5+6+7+8+9+10).
E. EVIDENCA STATISTIKORE PËR KORRUPSIONIN DHE KRIMIN E ORGANIZUAR NË KUADËR TË E-PLATFORMËS[footnoteRef:2] (FORMULARI NR. 9) [2:  https://organised-crime-corruption-track-record.ec.europa.eu/] 

- Të dhënat statistikore që mblidhen nga gjykatat për çështjet e korrupsionit dhe krimit të organizuar shërbejnë për monitorimin e performancës së sistemit të drejtësisë dhe përdoren gjithashtu në kuadër të E-Platformës për Gjurmimin e Krimit të Organizuar dhe Korrupsionit, të krijuar nga Komisioni Evropian. Kjo platformë përfshin si një mjet për gjurmimin e rasteve individuale, ashtu edhe një përmbledhje vjetore (Yearly Overview) të ecurisë së ndjekjes penale dhe gjykimit të çështjeve, duke ofruar një pasqyrë të harmonizuar dhe të krahasueshme për vendet e zgjerimit të BE-së. 
- Të dhënat që duhet të sjellin Gjykatat e Shkallës së Parë të Juridiksionit të Përgjithshëm dhe atij të Posaçëm, Gjykatat e Apelit të Juridiksionit të Përgjithshëm dhe atij të Posaçëm dhe Gjykata e Lartë pasqyrojnë:
Gjykatat e Shkallës së Parë të Juridiksionit të Përgjithshëm dhe Gjykata e Posaçme e Shkallës së Parë për Korrupsionin dhe Krimin e Organizuar
Në kolonën 1: Numri i vendimeve me dënim të formës së prerë;
Në kolonën 2: Numri i personave të shpallur të pafajshëm;
Në kolonën 3: Numri i personave të dënuar me vendim të formës së prerë (pa apeluar).
Gjykatat e Apelit të Juridiksionit të Përgjithshëm dhe Gjykata e Posaçme e Apelit për Korrupsionin dhe Krimin e Organizuar
Në kolonën 4: Numri i vendimeve me dënim të formës së prerë;
Në kolonën 5: Numri i personave të shpallur të pafajshëm;
Në kolonën 6: Numri i personave të dënuar me vendim të formës së prerë (pa apeluar).
Gjykata e Lartë
Në kolonën 7 - Numri i vendimeve me dënim të formës së prerë;
Në kolonën 8 - Numri i personave të shpallur të pafajshëm;
Në kolonën 9 - Numri i personave të dënuar me vendim të formës së prerë (pa apeluar).
Të dhënat e mësipërme bazuar në grupveprat që përfshijnë ndahen në:
- Rreshti A.: Kategoria “Krimi i organizuar” përfshin të gjitha çështjet penale që lidhen me veprat penale të parashikuara në Kodin Penal ose në ligje të veçanta që përcaktojnë vepra penale të kësaj natyre. Brenda kësaj kategorie, janë ndarë në mënyrë të veçantë disa grupe veprash penale, sipas objektit apo subjekteve të procedimit penal.
1: Trafikimi i qenieve njerëzore i cili në E-platform raportohet në seksionin “Trafficking in human beings”
Neni 109 - Rrëmbimi ose pengmarrja; neni 109/b - Shtrëngimi me anë të kanosjes ose dhunës për dhënien e pasurisë; neni 110/a - Trafikimi i personave; neni 128/b - Trafikimi i të miturve
2. Trafikimi i veprave të artit, kulturës dhe mjeteve motorike
Neni 138/a - Trafikimi i veprave të artit dhe kulturës; neni 141/a - Trafikimi i mjeteve motorike (vetëm rastet me implikim ndërkombëtar, me përfshirjen e më shumë se një vendi)
3. Kontrabanda
Neni 175 - Kontrabanda nga punonjës që lidhen me veprimtarinë doganore; neni 176 -Kontrabanda e vlerave kulturore
4. Falsifikimi i parave
Neni 183 - Falsifikimi i monedhave; neni 184 - Falsifikimi i letrave me vlerë
5. Trafikimi i armëve i cili në E-platform raportohet në seksionin “Firearms related offenses”
Neni 278/a - Trafikimi i armëve dhe municioneve; neni 282/a - Trafikimi i lëndëve plasëse, djegëse, helmuese dhe radioaktive
6. Trafikimi i lëndëve narkotike, i cili në E-platform raportohet në seksionin “Production/ trafficking of drugs”
Neni 283 - Prodhimi dhe shitja e narkotikëve; neni 283/a - Trafikimi i narkotikëve; neni 284 - Kultivimi i bimëve narkotike; neni 284/a - Organizimi dhe drejtimi i organizatave kriminale; neni 284/c - Prodhimi dhe fabrikimi i lëndëve narkotike dhe psikotrope; neni 284/ç - Prodhimi, tregtimi dhe përdorimi i paligjshëm i prekursorëve.
7. Pastrimi i parave i cili në E-platform raportohet në seksionin “Money Laundering”
Neni 287 - Pastrimi i produkteve të vepres penale ose veprimtarisë kriminale; Neni 287/b – Përvetësimi i parave ose mallrave që rrjedhin nga vepra penale ose veprimtaria kriminale
8. Terrorizmi i cili në E-platform raportohet në seksionin “Terrorism”
Neni 111 -Rrëmbimi i avionëve, anijeve dhe mjeteve të tjera; Neni 230 – Vepra me qëllime terroriste; neni 230/a - Financimi i terrorizmit; neni 230/b - Fshehja e fondeve dhe e pasurive të tjera, që financojnë terrorizmin; neni 230/c - Dhënia e informacioneve nga persona që ushtrojnë funksione publike ose në ushtrim të detyrës a profesionit; neni 230/ç - Kryerja e shërbimeve dhe veprimeve me persona të shpallur; neni 230/d – Grumbullimi i fondeve për financimin e terrorizmit; neni 231 – Rekrutimi i personave për kryerjen e veprave me qëllimeve terroriste ose të financimit të terrorizmit; neni 232 – Stërvitja për kryerjen e veprave me qëllime terroriste; neni 232/a – Nxitja, thirrja publike dhe propaganda për kryerjen e veprave me qëllime terroriste; neni 232/b – Kanosja për kryerjen e veprave me qëllime terroriste; neni 233 - Krijimi i bandave të armatosura; neni 234 - Prodhimi i armëve luftarake; neni 234/a -Organizatat terroriste; neni 234/b - Bandat e armatosura.
9. Vepra penale të krimit të organizuar
Neni 333: Organizata kriminale; neni 333/a: Grupi i Strukturuar Kriminal; neni 334: Kryerja e veprave nga organizata kriminale dhe Grupi i Strukturuar Kriminal. 
10. Krimet në internet (mashtrimet kompjuterike) i cili në E-platform raportohet në seksionin “Cybercrime”
Neni 143/b - Mashtrimi kompjuterik
- Rreshti B: Kategoria “Korrupsioni” përfshin të gjitha çështjet penale që lidhen me veprat penale të parashikuara në Kodin Penal ose në ligje të veçanta që përcaktojnë vepra penale të kësaj natyre. Brenda kësaj kategorie, janë ndarë në mënyrë të veçantë disa grupe veprash penale, sipas objektit apo subjekteve të procedimit penal.
1. Korrupsioni në sektorin publik 
Neni 135 - Vjedhje me shpërdorim detyre (vetëm për zyrtaret e lartë shtetërorë); neni 244 - Korrupsion aktiv i personave që ushtrojnë funksione publike; neni 244/a - Korrupsion aktiv i nëpunësve të huaj publikë; neni 245/1 - Ushtrimi i ndikimit të paligjshëm te zyrtarët publikë; neni 248 - Shpërdorimi i detyrës; neni 256 - Shpërdorimi i kontributeve të dhëna nga shteti; neni 258 -Shkelja e barazisë së pjesëmarrësve në tendera apo ankande publike; neni 259 - Korrupsioni pasiv i personave që ushtrojnë funksione publike; neni 259/a - Korrupsioni pasiv i nëpunësve të huaj publikë.
2. Konflikti i interesit dhe deklarimi i pasurive
Neni 257 - Përfitimi i paligjshëm i interesave; neni 257/a - Refuzimi për deklarimin, mosdeklarimi, fshehja ose deklarimi i rremë i pasurive të personave të zgjedhur dhe nëpunësve publikë ose i çdo personi tjetër që ka detyrimin ligjor për deklarim.
3. Korrupsioni i nivelit të lartë
Neni 245 - Korrupsioni aktiv i funksionarëve të lartë shtetërorë ose të zgjedhurve vendorë; neni 260 - Korrupsioni pasiv i funksionarëve të lartë shtetërorë ose i të zgjedhurve vendorë.
4. Korrupsioni në sistemin gjyqësor
Neni 312 - Korrupsioni aktiv i dëshmitarit, i ekspertit ose përkthyesit; neni 319 - Korrupsioni aktiv i gjyqtarit, prokurorit dhe i funksionarëve të tjerë të drejtësisë; neni 319/a - Korrupsioni aktiv i gjyqtarit ose i zyrtarit të gjykatave ndërkombëtare; neni 319/b - Korrupsioni aktiv i arbitrit vendas dhe të huaj; neni 319/c - Korrupsioni aktiv i anëtarëve të jurive gjyqësore të huaja; neni 319/ç - Korrupsioni pasiv i gjyqtarëve, prokurorëve dhe funksionarëve të tjerë të organeve të drejtësisë; neni 319/d - Korrupsioni pasiv i gjyqtarit ose i zyrtarit të gjykatave ndërkombëtare, neni 319/dh - Korrupsioni pasiv i arbitrit vendas dhe të huaj; Neni 319/e - Korrupsioni pasiv i anëtarëve të jurive gjyqësore të huaja.
5. Korrupsioni në sektorin privat
[bookmark: _GoBack]Neni 164 -Shpërdorimi i kompetencave; neni 164/a -Korrupsioni aktiv në sektorin privat.
6. Falsifikimi
Neni 186 - Falsifikimi i dokumenteve; neni 186/a - Falsifikimi kompjuterik; neni 189 - Falsifikimi i letërnjoftimeve, i pasaportave ose i vizave; neni 190 - Falsifikimi i vulave, i stampave ose i formularëve.
F. EVIDENCA STATISTIKORE PËR ÇËSHTJET ADMINISTRATIVE PËR GJYKATAT ADMINISTRATIVE TË SHKALLËS SË PARË (FORMULARI NR. 1)
Në kolonën kryesore, “lloji i çështjeve”, përshkruhen sipas kategorive të tyre:
- PADI ME PALË KUNDËRSHTARE:
- çështjet civile në përgjithësi; 
- çështjet administrative; 
- KËRKESA PA KUNDËRSHTARË:
- çështjet civile në përgjithësi;
Në fillim përcaktohen paditë me palë kundërshtare dhe më pas kërkesat.
- Në kolonën 1, “çështjet e pambyllura”, përcaktohen ato çështje të cilat rezultojnë të papërfunduara në 3-mujorin paraardhës/në pritje të gjykimit në fillim të periudhës.
- Në kolonën 2, “çështje të ardhur të reja”, shënohen çështjet e ardhura gjatë periudhës së plotësimit të formularit, kurse në kolonën 3, “çështjet e ardhura pas prishjes”, shënohen çështjet e kthyera nga gjykatat e shkallës së dytë (Apeli).
- Kolona 4, duhet të jetë e barabartë me shumën e kolonave 1+2+3.
MËNYRA E PËRFUNDIMIT
- “Mënyra e përfundimit të çështjeve” përcaktohet nga: “çështjet e pranuara” (kolona 5), “zgjidhur me pajtim” (kolona 6), “refuzuar” (kolona 7), “pushuar” (kolona 8), “vendosur moskompetenca” (kolona 9), “përfunduar” (kolona 10) dhe “pa përfunduar” (kolona 11).
- Kolona 10 e të dhënave për çështjet e përfunduara, duhet të jetë e barabartë me shumën e kolonave (5+6+7+8+9), kurse kolona 11 duhet të jetë rezultat i diferencës së të dhënave të kolonës 4, me të dhënat e kolonës 10, d.m.th. 11=(4-10).
AFATI I PËRFUNDIMIT
Afati i përfundimit do të llogaritet nga data e regjistrimit në gjykatë deri në datën e dhënies së vendimit përfundimtar. Afatet në tabelë do të jenë:
- Nga 0–6 muaj (kolona 12), 6 muaj – 1 vit (kolona 13) dhe mbi 1 vit (kolona 14).
- Tek “Afati i përfundimit” duhet që të dhënat e kolonave 12,13,14,15, si shumë të përputhen me të dhënat në kolonën 10, pra 10 = (12+13+14).
- Në kolonën 15 do të hidhen të dhëna për “çështjet e ankimuara”.
REZULTATI I ÇËSHTJEVE 
- Për të pasqyruar në mënyrë më të plotë rezultatin e proceseve administrative gjyqësore, në evidencë do të shtohen dy kolona të veçanta. Njëra do të evidentojë numrin e çështjeve të vendosura në favor të shtetit (administratës publike kolona 15), ndërsa tjetra do të pasqyrojë çështjet e vendosura në favor të paditësit (individit apo subjektit privat kolona 16). 
G. EVIDENCA STATISTIKORE E ÇËSHTJEVE ADMINISTRATIVE PËR GJYKATËN ADMINISTRATIVE TË APELIT (FORMULARI NR. 1)
Në të dhënat statistikore që duhet të sjelli gjykata e apelit për çështjet administrative pasqyrojnë: në kolonën nr. a, Gjykatën nga e cila vjen çështja.
- Në kolonën nr. 1, “çështjet e pambyllura”, shënohen të dhënat të cilat përbëjnë numrin e atyre çështjeve që në fund të periudhës së mëparshme ishin të papërfunduara/ në pritje të gjykimit.
- Në kolonën nr. 2, “çështjet e ardhura” gjatë 3/mujorit dhe në kolonën nr. 3, “gjithsej” çështje për gjykim, të bëhet rakordimi sipas barazimit: (3 =1+2 ).
- “Përfundimi” përcaktohet nga: “shqyrtuar” dhe “në dorë”. Shuma e kolonave 4, 5, duhet të jetë e barabartë me të dhënat e kolonës 3 (gjithsej çështjet).
- “Mënyra e përfundimit të çështjeve” përcaktohet nga: “moskompetencë lëndore”, “lënie në fuqi”, “prishur për rigjykim”, “prishur dhe pushuar”, “pushuar dhe rrëzuar”, “pushuar dhe hequr dorë”, “ndryshuar” dhe “ndryshuar për shkaqe të tjera”. 
- Kolonat 6, 7, 8, 9, 10, 11, 12 dhe 13, duhet të japin shumën e çështjeve të shqyrtuara të kolonës Nr. 4, pra 4 = (6+7+8+9+10+11+12+13).
AFATI I SHQYRTIMIT
Afati i shqyrtimit do të llogaritet nga data e regjistrimit në gjykatë deri në datën e dhënies së vendimit përfundimtar. Afatet në tabelë do të jenë:
- Nga 0–6 muaj (kolona 14), 6 muaj – 1 vit (kolona 15), mbi 1 vit (kolona 16).
- Tek “Afati i shqyrtimit”, duhet që të dhënat e kolonave 14, 15 dhe 16, si shumë të përputhen me të dhënat në kolonën 4, pra 4 = (14+15+16).
REZULTATI I ÇËSHTJEVE 
- Për të pasqyruar në mënyrë më të plotë rezultatin e proceseve administrative gjyqësore, në evidencë do të shtohen dy kolona të veçanta. Njëra do të evidentojë numrin e çështjeve të vendosura në favor të shtetit (administratës publike kolona 17), ndërsa tjetra do të pasqyrojë çështjet e vendosura në favor të paditësit (individit apo subjektit privat kolona 18). 
H. EVIDENCA STATISTIKORE GJYKATA E LARTË
1. EVIDENCA STATISTIKORE E ÇËSHTJEVE PENALE PËR GJYKATËN E LARTË (FORMULARI NR. 1)
- Në të dhënat statistikore që duhet të paraqesë Gjykata e Lartë, në kolonën “nr. a” pasqyrohen gjykatat që kanë dërguar rekurs në Gjykatën e Lartë:
ÇËSHTJE 
- Kolona 1: Çështje të pambyllura, shënohet numri i atyre çështjeve që në fund të 3-mujorit të mëparshëm kanë rezultuar të papërfunduara/ në pritje të gjykimit në fillim të periudhës.
- Kolona 2: Çështje të ardhura: Numri i çështjeve penale të reja që janë regjistruar në këto gjykata gjatë periudhës raportuese.
- Kolona 3: Gjithsej, përmblidhen të dyja kategoritë e mësipërme – çështjet mbartur + ardhur (kolona 1 + kolona 2) duke paraqitur ngarkesën totale të trajtuar në këtë periudhë nga gjykatat.
PËRFUNDIMI I ÇËSHTJEVE
- Kolona 4: Çështje të përfunduara, numri i çështjeve penale që janë mbyllur përmes një vendimi gjatë periudhës raportuese, qoftë me vendim për fajësi, pafajësi, pushim etj.
- Kolona 5: Çështje të papërfunduara, e cila përmban numrin e çështjeve të mbetura “pa përfunduara” ose që janë në pritje të gjykimit në fund të periudhës. 
NGA ÇËSHTJET E PËRFUNDUARA, NDARJA BËHET SI VIJON:
- Kolona 6: Mospranim rekursi – Ky vendim nënkupton që Gjykata e Lartë nuk e pranon rekursin për shqyrtim, zakonisht për arsye formale si mungesa e kushteve ligjore, tejkalimi i afatit apo mosplotësimi i kritereve të pranueshmërisë.
- Kolona 7: Prishur dhe kthyer për rigjykim/Prishur (pafajësi) – Këtu përfshihen rastet kur Gjykata e Lartë prish vendimin e mëparshëm dhe e kthen çështjen për rigjykim, ose e prish vendimin duke shpallur pafajësi.
- Kolona 8: Lënie në fuqi të vendimit të Gjykatës së Apelit të Juridiksionit të Përgjithshëm Lënie në fuqi me ndryshime – Kur Gjykata e Lartë vendos të lërë në fuqi vendimin e Apelit, qoftë plotësisht apo me ndryshime të pjesshme në arsyetim ose në dispozitiv.
- Kolona 9: Prishje vendimi të Gjykatës së Apelit të Juridiksionit të Përgjithshëm dhe lënien në fuqi të vendimit të Gj. së Shkallës së Parë – Rastet kur Gjykata e Lartë anulon vendimin e Apelit dhe rikthen në fuqi vendimin e gjykatës së shkallës së parë.
- Kolona 10: Ndryshimin e vendimit të Gjykatës së Apelit të Juridiksionit të Përgjithshëm dhe/ose Gjykatës së Shkallës së Parë të Juridiksionit të Përgjithshëm – Kur Gjykata e Lartë ndryshon pjesërisht ose plotësisht vendimin e Apelit dhe/ose të gjykatës së shkallës së parë, pa e prishur tërësisht.
- Kolona 11: Pezullim/revokim ekzekutim vendimi/konstatim shkelje afati/përjashtim gjyqtari – Përfshin vendime që kanë të bëjnë me pezullimin apo revokimin e ekzekutimit të një vendimi, konstatimin e shkeljeve të afateve procedurale apo përjashtimin e gjyqtarëve për shkak të konfliktit të interesit apo parregullsive.
- Kolona 12: Pranim/rrëzim kërkesë/rishikim vendimi/sqarim interpretimi/ndreqje gabimi – Vendime që lidhen me trajtimin e kërkesave për rishikim, kërkesa për sqarim, ndreqje gabimesh ose vendime mbi pranimin ose rrëzimin e kërkesave procedurale.
- Kolona 13: Kthim rekursi/kërkese/aktesh – Rastet kur Gjykata e Lartë kthen rekursin ose aktet për plotësim, korrigjim apo për mungesë të kompetencës për shqyrtim.
- Kolona 14: Zgjidhje mosmarrëveshje kompetence/juridiksioni – Përfshin vendimet që lidhen me përcaktimin e gjykatës kompetente për shqyrtimin e çështjes ose për zgjidhjen e konflikteve të juridiksionit ndërmjet gjykatave.
- Kolona 15: Pushim gjykimi – Vendime për pushimin e çështjes, zakonisht për mungesë objekt gjykimi, tërheqje nga padia ose vdekje të paditësit/ të pandehurit.
- Kolona 16: Kthyer për rihetim – Rastet kur çështja kthehet për rihetim (hetim të ri penal) nga organet procedurale për shkak të nevojës për sqarime të mëtejshme faktike apo juridike.
AFATET E SHQYRTIMIT TË ÇËSHTJEVE
Tregojnë sa kohë i është dashur gjykatës për të shqyrtuar çështjet penale dhe për të marrë vendim:
- Kolona 17: Deri në 1 muaj, numri i çështjeve të shqyrtuara dhe përfunduar brenda 30 ditëve nga regjistrimi.
- Kolona 18: 1 – 2 muaj, numri i çështjeve të mbyllura brenda intervalit kohor 31–60 ditë.
- Kolona 19: mbi 2 muaj, numri i çështjeve që janë shqyrtuar dhe përfunduar pas më shumë se 60 ditësh.
2. EVIDENCA STATISTIKORE E ÇËSHTJEVE CIVILE PËR GJYKATËN E LARTË (FORMULARI NR. 2)
Në të dhënat statistikore që duhet të paraqesë Gjykata e Lartë, në kolonën “nr. a” pasqyrohen gjykatat që kanë dërguar rekurs në Gjykatën e Lartë:
ÇËSHTJE 
- Kolona 1: Çështje të pambyllura, shënohet numri i atyre çështjeve që në fund të 3-mujorit të mëparshëm kanë rezultuar të papërfunduara/ në pritje të gjykimit në fillim të periudhës.
- Kolona 2: Çështje të ardhura: Numri i çështjeve civile të reja që janë regjistruar në këto gjykata gjatë periudhës raportuese.
- Kolona 3: Gjithsej, përmblidhen të dyja kategoritë e mësipërme – çështjet mbartur + ardhur (kolona 1 + kolona 2) duke paraqitur ngarkesën totale të trajtuar në këtë periudhë nga gjykatat.
PËRFUNDIMI I ÇËSHTJEVE
- Kolona 4: Çështje të përfunduara, numri i çështjeve civile që janë mbyllur përmes një vendimi gjatë periudhës raportuese.
- Kolona 5: Çështje të papërfunduara, e cila përmban numrin e çështjeve të mbetura “pa përfunduara” ose që janë në pritje të gjykimit në fund të periudhës. 
NGA ÇËSHTJET E PËRFUNDUARA, NDARJA BËHET SI VIJON:
- Kolona 6: Mospranim rekursi – Raste kur Gjykata e Lartë vendos të mos e pranojë rekursin për shqyrtim për arsye procedurale apo për mungesë të kushteve ligjore të pranueshmërisë.
- Kolona 7: Prishur dhe kthyer për rigjykim – Raste kur Gjykata e Lartë prish vendimin dhe e kthen çështjen për gjykim të ri në një gjykatë më të ulët.
- Kolona 8: Lënie në fuqi të vendimit të Gjykatës së Apelit të Juridiksionit të Përgjithshëm/Lënie në fuqi me ndryshime – Raste kur Gjykata e Lartë lë në fuqi vendimin e Apelit siç është ose me ndryshime të pjesshme në arsyetim apo dispozitiv.
- Kolona 9: Prishje vendimi të Gjykatës së Apelit të Juridiksionit të Përgjithshëm dhe lënien në fuqi të vendimit të Gjykatës së Shkallës së Parë – Raste kur Gjykata e Lartë anulon vendimin e Apelit dhe rikthen në fuqi vendimin e gjykatës së shkallës së parë.
- Kolona 10: Ndryshimin e vendimit të Gjykatës së Apelit të Juridiksionit të Përgjithshëm dhe/ose Gjykatës së Shkallës së Parë të Juridiksionit të Përgjithshëm – Raste kur Gjykata e Lartë ndryshon plotësisht ose pjesërisht vendimin e një prej instancave më të ulëta pa e prishur tërësisht atë.
- Kolona 11: Pezullim ekzekutim vendimi/konstatim shkelje afati/përjashtim gjyqtari – Vendime që lidhen me pezullimin e ekzekutimit të një vendimi, konstatimin e shkeljes së afateve procedurale ose përjashtimin e gjyqtarit për shkak të paragjykimit ose konfliktit të interesit.
- Kolona 12: Pranim/rrëzim kërkese/rishikim vendimi/sqarim interpretimi/ndreqje gabimi/sigurim padie – Raste që përfshijnë vendimmarrje mbi kërkesa procedurale si rishikime, sqarime, ndreqje teknike, pranim ose rrëzim të kërkesës, apo edhe masa të sigurimit të padisë.
- Kolona 13: Kthim rekursi/kërkese/aktesh – Raste kur rekursi, kërkesa ose aktet kthehen për mungesë të plotësimeve formale, kompetencë ose trajtim të mëtejshëm nga gjykatat më të ulëta.
- Kolona 14: Zgjidhje mosmarrëveshje kompetence/juridiksioni – Vendime të Gjykatës së Lartë që përcaktojnë gjykatën kompetente për gjykimin e çështjes në rast konflikti kompetencash apo juridiksioni.
- Kolona 15: Pushim gjykimi/hequr dorë – Raste kur procedimi gjyqësor pushohet për arsye si tërheqja nga padia, mospasja më e objektit të gjykimit apo shkaqe të tjera ligjore që pengojnë vijimin e procesit.
AFATET E SHQYRTIMIT TË ÇËSHTJEVE
Tregojnë sa kohë i është dashur gjykatës për të shqyrtuar çështjet civile dhe për të marrë vendim:
- Kolona 16: Deri në 1 muaj, numri i çështjeve të shqyrtuara dhe përfunduar brenda 30 ditëve nga regjistrimi.
- Kolona 17: 1–2 muaj, numri i çështjeve të mbyllura brenda intervalit kohor 31–60 ditë.
- Kolona 18: mbi 2 muaj, numri i çështjeve që janë shqyrtuar dhe përfunduar pas më shumë se 60 ditësh.
3. EVIDENCA STATISTIKORE E ÇËSHTJEVE ADMINISTRATIVE PËR GJYKATËN E LARTË (FORMULARI NR. 3)
Në të dhënat statistikore që duhet të paraqesë Gjykata e Lartë, në kolonën “nr. a” pasqyrohen gjykatat që kanë dërguar rekurs në Gjykatën e Lartë:
ÇËSHTJE 
- Kolona 1: Çështje të pambyllura, shënohet numri i atyre çështjeve që në fund të 3-mujorit të mëparshëm kanë rezultuar të papërfunduara/ në pritje të gjykimit në fillim të periudhës.
- Kolona 2: Çështje të ardhura: Numri i çështjeve administrative të reja që janë regjistruar në këto gjykata gjatë periudhës raportuese.
- Kolona 3: Gjithsej, përmblidhen të dyja kategoritë e mësipërme – çështjet mbartur + ardhur (kolona 1 + kolona 2) duke paraqitur ngarkesën totale të trajtuar në këtë periudhë nga gjykatat.
PËRFUNDIMI I ÇËSHTJEVE
- Kolona 4: Çështje të përfunduara, numri i çështjeve administrative që janë mbyllur përmes një vendimi gjatë periudhës raportuese.
- Kolona 5: Çështje të papërfunduara, e cila përmban numrin e çështjeve të mbetura “pa përfunduara” ose që janë në pritje të gjykimit në fund të periudhës. 
NGA ÇËSHTJET E PËRFUNDUARA, NDARJA BËHET SI VIJON:
- Kolona 6: Mospranim rekursi – Raste kur Gjykata e Lartë vendos të mos e pranojë për shqyrtim rekursin për arsye procedurale, si mungesa e kushteve të pranueshmërisë apo shkelje formale të ligjit.
- Kolona 7: Prishur dhe kthyer për rigjykim – Raste kur Gjykata e Lartë prish vendimin e mëparshëm dhe e kthen çështjen për gjykim të ri në Gjykatën Administrative të Shkallës së Parë ose në Apel, për një shqyrtim të plotë dhe të saktë të çështjes.
- Kolona 8: Lënie në fuqi të vendimit të Gjykatës Administrative të Apelit/Lënie në fuqi me ndryshime – Raste kur Gjykata e Lartë e vlerëson vendimin e Apelit të drejtë dhe e lë në fuqi siç është ose me modifikime të vogla në interpretim apo dispozitiv.
- Kolona 9: Prishje vendimi të Gjykatës Administrative të Apelit dhe lënien në fuqi të vendimit të Gjykatës Administrative të Shkallës së Parë – Raste kur Gjykata e Lartë rrëzon vendimin e Apelit dhe rikthen në fuqi vendimin e mëparshëm të Shkallës së Parë, duke e konsideruar atë më të drejtë në përmbajtje.
- Kolona 10: Ndryshimin e vendimit të Gjykatës Administrative të Apelit dhe/ose Gjykatës Administrative të Shkallës së Parë – Raste kur Gjykata e Lartë ndryshon pjesërisht ose plotësisht vendimet e instancave më të ulëta, pa i prishur tërësisht ato.
- Kolona 11: Pezullim ekzekutim vendimi/konstatim shkelje afati/përjashtim gjyqtari – Vendime që kanë të bëjnë me pezullimin e përkohshëm të ekzekutimit të një vendimi administrativ, konstatimin e tejkalimit të afateve procedurale apo përjashtimin e gjyqtarëve nga shqyrtimi i çështjes për shkak të papërshtatshmërisë ligjore.
- Kolona 12: Pranim/rrëzim kërkese/rishikim vendimi/sqarim interpretimi/ndreqje gabimi/sigurim padie – Kjo kolonë përfshin veprime procedurale të Gjykatës së Lartë si shqyrtimi i kërkesave për rishikim, ndreqje gabimesh, dhënie sqarimesh për interpretim të vendimit, si dhe pranimi apo rrëzimi i kërkesave për masa sigurie (p.sh. sigurim padie).
- Kolona 13: Kthim rekursi/kërkese/aktesh – Raste kur Gjykata e Lartë vendos të kthejë rekursin, kërkesën apo aktet për shkak të mangësive procedurale, mungesës së kompetencës apo për plotësim dokumentacioni.
- Kolona 14: Zgjidhje mosmarrëveshje kompetence/juridiksioni – Vendime që zgjidhin konfliktet ndërmjet gjykatave lidhur me kompetencën materiale apo territoriale për shqyrtimin e një çështjeje administrative.
- Kolona 15: Pushim gjykimi/hequr dorë – Raste kur gjykimi pushohet, zakonisht për shkak të tërheqjes nga padia, mungesës së objektit të gjykimit ose për arsye të tjera procedurale të parashikuara në ligj.
AFATET E SHQYRTIMIT TË ÇËSHTJEVE
Tregojnë sa kohë i është dashur gjykatës për të shqyrtuar çështjet administrative dhe për të marrë vendim:
- Kolona 16: Deri në 1 muaj, numri i çështjeve të shqyrtuara dhe përfunduar brenda 30 ditëve nga regjistrimi.
- Kolona 17: 1 – 2 muaj, numri i çështjeve të mbyllura brenda intervalit kohor 31 – 60 ditë.
- Kolona 18: mbi 2 muaj, numri i çështjeve që janë shqyrtuar dhe përfunduar pas më shumë se 60 ditësh.
I. EVIDENCA STATISTIKORE PËR TREGUESIT E EFCIENCËS NË GJYKATAT E TË TRIA NIVELEVE NGA KËSHILLI I LARTË GJYQËSOR (FORMULARI NR. 1)
- Në të dhënat statistikore që duhet të sjellë KLGJ pasqyrohen: në kolonën nr. a, Gjykatat të cilave u përkasin të dhënat për treguesit e eficiencës;
- Gjykatat do të kategorizohen sipas nivelit (shkallës) dhe llojit të juridiksionit, në mënyrë që matja e efikasitetit të reflektojë ngarkesën dhe performancën për secilën shkallë gjyqësore, për çdo juridiksion dhe për secilin lloj çështjeje që trajtohet në këto gjykata.
- Rreshti A: Gjykatat e Shkallës së Parë të Juridiksionit të Përgjithshëm – Të dhënat do të përfshijnë të gjitha Gjykatat e Shkallës së Parë të Juridiksionit të Përgjithshëm, për të cilat treguesit raportohen në mënyrë individuale, ndërsa në rreshtin A do të paraqitet treguesi i përgjithshëm i efikasitetit për të gjitha këto gjykata të marra së bashku.
- Rreshti B: Gjykatat Administrative të Shkallës së Parë - Të dhënat do të përfshijnë të gjitha Gjykatat Administrative të Shkallës së Parë, për të cilat treguesit raportohen në mënyrë individuale, ndërsa në rreshtin B do të paraqitet treguesi i përgjithshëm i efikasitetit për të gjitha këto gjykata të marra së bashku.
- Rreshti C: Gjykata e Posaçme e Shkallës së Parë për Korrupsionin dhe Krimin e Organizuar
- Rreshti D: Gjykata e Apelit të Juridiksionit të Përgjithshëm
- Rreshti E: Gjykata Administrative e Apelit
- Rreshti F: Gjykata e Posaçme e Apelit për Korrupsionin dhe Krimin e Organizuar
- Rreshti G: Gjykata e Lartë
ÇËSHTJE PENALE
- Kolona 1: Norma e likuidimit të çështjeve (%) është raporti i përftuar nga pjesëtimi i numrit të çështjeve të mbyllura me numrin e çështjeve të reja në periudhën raportuese, shprehur në përqindje. 
- Kolona 2: Koha deri në zgjidhjen e çështjes/ koha e disponimit (në ditë) është raporti i çështjeve papërfunduara/ në pritje të gjykimit në fund të periudhës raportuese me numrin e çështjeve të mbyllura brenda asaj periudhe, shprehur në ditë. 
- Kolona 3: Çështje më të vjetra se 2 vjet në fund të periudhës përfshin çështjet e regjistruara në gjykatë më shumë se dy vjet para fundit të periudhës raportuese dhe që nuk janë mbyllur.
- Kolona 4: Përqindja e çështjeve në pritje të gjykimit që janë mbi 2 vjet tregon raportin mes numrit të këtyre çështjeve me totalin e numrit të çështjeve në pritje të gjykimit në fund të periudhës.
ÇËSHTJE CIVILE
- Kolona 5: Norma e likuidimit të çështjeve (%) është raporti i përftuar nga pjesëtimi i numrit të çështjeve të mbyllura me numrin e çështjeve të reja në periudhën raportuese, shprehur në përqindje. 
- Kolona 6: Koha deri në zgjidhjen e çështjes/ koha e disponimit (në ditë) është raporti i çështjeve papërfunduara/ në pritje të gjykimit në fund të periudhës raportuese me numrin e çështjeve të mbyllura brenda asaj periudhe, shprehur në ditë. 
- Kolona 7: Çështje më të vjetra se 2 vjet në fund të periudhës përfshin çështjet e regjistruara në gjykatë më shumë se dy vjet para fundit të periudhës raportuese dhe që nuk janë mbyllur.
- Kolona 8: Përqindja e çështjeve në pritje të gjykimit që janë mbi 2 vjet tregon raportin mes numrit të këtyre çështjeve me totalin e numrit të çështjeve në pritje të gjykimit në fund të periudhës.
ÇËSHTJE ADMINISTRATIVE
- Kolona 9: Norma e likuidimit të çështjeve (%) është raporti i përftuar nga pjesëtimi i numrit të çështjeve të mbyllura me numrin e çështjeve të reja në periudhën raportuese, shprehur në përqindje. 
- Kolona 10: Koha deri në zgjidhjen e çështjes/koha e disponimit (në ditë) është raporti i çështjeve papërfunduara/ në pritje të gjykimit në fund të periudhës raportuese me numrin e çështjeve të mbyllura brenda asaj periudhe, shprehur në ditë. 
- Kolona 11: Çështje më të vjetra se 2 vjet në fund të periudhës përfshin çështjet e regjistruara në gjykatë më shumë se dy vjet para fundit të periudhës raportuese dhe që nuk janë mbyllur.
- Kolona 12: Përqindja e çështjeve në pritje të gjykimit që janë mbi 2 vjet tregon raportin mes numrit të këtyre çështjeve me totalin e numrit të çështjeve në pritje të gjykimit në fund të periudhës.
J. EVIDENCA STATISTIKORE MBI STRUKTURËN DHE SHPËRNDARJEN E MAGJISTRATËVE NË TË GJITHA GJYKATAT, BAZUAR NË TË DHËNAT E KËSHILLIT TË LARTË GJYQËSOR (FORMULARI NR. 2)
Në të dhënat statistikore që duhet të sjellë KLGJ-ja pasqyrohen: në kolonën nr. a, Gjykatën të cilës i përkasin të dhënat për magjistratët faktik dhe numrin e vakancave përkatëse;
- Rreshti A: Kategoria përfshin të gjitha Gjykatat e Shkallës së Parë të Juridiksionit të Përgjithshëm;
- Rreshti B: Kategoria përfshin të gjitha Gjykatat Administrative të Shkallës së Parë 
- Rreshti C: Gjykata e Posaçme e Shkallës së Parë për Korrupsionin dhe Krimin e Organizuar
- Rreshti D: Gjykata e Apelit të Juridiksionit të Përgjithshëm
- Rreshti E: Gjykata Administrative e Apelit
- Rreshti F: Gjykata e Posaçme e Apelit për Korrupsionin dhe Krimin e Organizuar
- Rreshti G: Gjykata e Lartë
PËRBËRJA E MAGJISTRATËVE NË GJYKATA
- Kolona 1: Femra: Numri aktual i magjistrateve femra (gjyqtare) që janë në detyrë në gjykatën përkatëse.
- Kolona 2: Meshkuj: Numri i magjistratëve meshkuj (gjyqtarë) aktualisht në detyrë në të njëjtën gjykatë.
- Kolona 3: Totali i magjistratëve aktualisht: Shuma totale e magjistratëve (femra + meshkuj) që janë aktualisht aktivë dhe në detyrë në gjykatë (për qëllime të kësaj tabele, ky është numri i gjyqtarëve efektivë në gjykatë (d.m.th. pozicionet aktualisht të plotësuara dhe jo numri në organikën e gjykatës). Ky numër duhet të jepet sipas ekuivalentit me kohë të plotë (FTE), që do të thotë se duhet të merren parasysh të gjitha vendimet ose shkaqet që ndikojnë në prezencën efektive të gjyqtarit në detyrë të tilla si pezullimet, delegimet, daljet në pension, lejet me raport të mjekut, lejet e lindjes etj. Kjo do të thotë se numri i gjyqtarëve që punojnë me kohë të pjesshme ose gjyqtarëve që kanë punuar vetëm për një pjesë të periudhës së raportimit duhet të konvertohet në FTE. Për shembull, për qëllime të statistikave vjetore, për secilin gjyqtar, FTE llogaritet si raporti i numrit të ditëve “të punës” në gjykatë me numrin total të ditëve të punës në vitin kalendarik. Një gjyqtar që punon për gjysmën e kohës duhet të llogaritet si 0.5 FTE; po kështu, një gjyqtar që ka punuar për tre muaj gjatë gjashtëmujorit të raportimit, duhet gjithashtu të llogaritet për 0.5 FTE.).
- Kolona 4: Vakanca aktualisht: Numri i vendeve bosh, pra pozicione magjistratësh që duhet të jenë të plotësuara sipas strukturës organizative por për momentin janë të paplotësuara.
- Kolona 5: Totali i numrit të magjistratëve sipas strukturës organizative: Numri i parashikuar në organikë për magjistratë në atë gjykatë – përfshin si vendet e zëna, ashtu edhe ato vakante (kolona 5= kolona 3 + kolona 4).
PËRBËRJA e kryetarëve në Gjykata
- Kolona 6: Femra: Numri i kryetareve femra në drejtimin e gjykatave.
- Kolona 7: Meshkuj: Numri i kryetarëve meshkuj që mbajnë pozicionin drejtues të gjykatave.
- Kolona 8: Vakanca aktualisht: Numri i gjykatave që aktualisht nuk kanë një kryetar të emëruar, pra janë në pritje të plotësimit të pozicionit drejtues.
K. EVIDENCA STATISTIKORE PËR PËRBËRJEN E STRUKTURËS FAKTIKE DHE ORGANIZATIVE NË TË GJITHA PROKURORITË NGA KËSHILLI I LARTË I PROKURORISË (FORMULARI NR. 1)
Në të dhënat statistikore që duhet të sjellë KLP-ja pasqyrohen: në kolonën nr. “a”, Prokuroria të cilës i përkasin të dhënat për magjistratët faktik dhe numrin e vakancave përkatëse.
- Rreshti A: Kategoria përfshin të gjitha Prokuroritë pranë Gjykatave të Shkallës së Parë të Juridiksionit të Përgjithshëm
- Rreshti B: Prokuroria e Apelit të Juridiksionit të Përgjithshëm
- Rreshti C: Prokuroria e Posaçme
- Rreshti D: Prokuroria e Përgjithshme
PËRBËRJA E MAGJISTRATËVE NË PROKURORI
- Kolona 1: Femra: Numri aktual i magjistrateve femra (prokurore) që janë në detyrë në prokurorinë përkatëse.
- Kolona 2: Meshkuj: Numri i magjistratëve meshkuj (prokurorë) aktualisht në detyrë në të njëjtën prokurori.
- Kolona 3: Totali i magjistratëve aktualisht: Shuma totale e magjistratëve (femra + meshkuj) që janë aktualisht aktivë dhe në detyrë në prokurori.(për qëllime të kësaj tabele, ky është numri i gjyqtarëve efektivë në prokurori (d.m.th. pozicionet aktualisht të plotësuara dhe jo numri në organikën e prokurorisë). Ky numër duhet të jepet sipas ekuivalentit me kohë të plotë (FTE), që do të thotë se duhet të merren parasysh të gjitha vendimet ose shkaqet që ndikojnë në prezencën efektive të gjyqtarit në detyrë të tilla si pezullimet, delegimet, daljet në pension, lejet me raport të mjekut, lejet e lindjes etj. Kjo do të thotë se numri i prokurorëve që punojnë me kohë të pjesshme ose prokurorëve që kanë punuar vetëm për një pjesë të periudhës së raportimit duhet të konvertohet në FTE. Për shembull, për qëllime të statistikave vjetore, për secilin prokuror, FTE llogaritet si raporti i numrit të ditëve “të punës” në prokurori me numrin total të ditëve të punës në vitin kalendarik. Një gjyqtar që punon për gjysmën e kohës duhet të llogaritet si 0.5 FTE; po kështu, një gjyqtar që ka punuar për tre muaj gjatë gjashtëmujorit të raportimit, duhet gjithashtu të llogaritet për 0.5 FTE.
VAKANCAT
- Kolona 4 – Vakanca të përhershme: Përfaqëson numrin e vendeve të lira në strukturën organizative që janë krijuar si rezultat i largimit përfundimtar të magjistratëve (p.sh., dorëheqje, pensionim, shkarkim), dhe që kërkojnë plotësim të qëndrueshëm përmes procedurave standarde të emërimit.
- Kolona 5 - Vakanca të krijuara nga komandimi: Shënon numrin e vendeve të lira të përkohshme që rezultojnë nga komandimi i magjistratëve në institucione të tjera, jashtë pozicionit të tyre të përhershëm, për një periudhë të caktuar kohore.
- Kolona 6 – Vakanca për shkak të lejes prindërore: Tregon numrin e vendeve të përkohshme të lira që lindin nga përfitimi i të drejtës së lejes prindërore nga magjistratët, sipas legjislacionit në fuqi për marrëdhëniet e punës dhe statusin e magjistratit.
- Kolona 7 – Vakanca për shkak të emërimit në këshill: Përfshin numrin e pozicioneve të përkohshme të lira të krijuara për shkak të zgjedhjes ose emërimit të magjistratëve në KLP.
- Kolona 8 – Vakanca për shkak të pezullimit nga Komisioni i Pavarur i Kualifikimit (KPK):
Shënon numrin e vendeve të lira përkohësisht, si pasojë e pezullimit nga funksioni të magjistratëve që janë subjekt i procesit të rivlerësimit kalimtar, sipas legjislacionit të vetingut.
- Kolona 9 – Totali i vakancave të magjistratëve në sistemin e prokurorisë: Përfshin vakancat e përhershme dhe ato të përkohshme dhe shprehet si shuma e kolonave 4+5+6+7+8=9.
- Kolona 10 – Numri total i magjistratëve sipas strukturës organizative: Përfaqëson shifrën e përgjithshme të magjistratëve të parashikuar në organikë, përfshirë si pozicionet e mbuluara aktualisht, ashtu edhe ato që rezultojnë vakante për arsye të përhershme ose të përkohshme (shprehet si shuma e kolonave 3+9=10).
PËRBËRJA E DREJTUESVE NË PROKURORI
- Kolona 11 – Femra: Numri i drejtueseve femra në drejtimin e prokurorive.
- Kolona 12 – Meshkuj: Numri i drejtuesve meshkuj që mbajnë pozicionin drejtues të prokurorive.
- Kolona 13 – Vakanca aktualisht: Numri i prokurorive që aktualisht nuk kanë një drejtues të emëruar, pra janë në pritje të plotësimit të pozicionit drejtues.
L. EVIDENCA STATISTIKORE E PROCEDIMEVE PENALE NGA PROKURORIA E POSAÇME (FORMULARI NR. 1)
Në të dhënat statistikore që duhet të sjellë Prokuroria e Posaçme pasqyrohen: në kolonën nr. a, Nenet e Kodit Penal për të cilët lidhen të dhënat e paraqitura në kolona.
Tabela përmban një strukturë të detajuar statistikore mbi të gjitha procedimet penale të regjistruara, të mbartura dhe të trajtuara nga Prokuroria e Posaçme. Informacioni është i organizuar sipas veprave penale dhe neneve të Kodit Penal dhe mbulon të gjitha fazat e hetimit dhe gjykimit, si dhe masat e marra ndaj të hetuarve.
Përmbajtja kryesore përfshin:
- Klasifikimin e çështjeve sipas burimit:
- Çështje të mbartura nga viti i mëparshëm
- Çështje të regjistruara rishtas gjatë vitit
- Çështje të regjistruara kryesisht nga prokurori
- Çështje të rifilluara pas pushimi ose pezullimi
- Çështje të ardhura nga transferimi për shkak të moskompetencës
- Çështje të bashkuara me procedime ekzistuese
- Ndarja e personave nën hetim:
- Sipas statusit ligjor: subjekt i përgjithshëm dhe subjekt i posaçëm
- Sipas masës së sigurisë: arrest me burg dhe masa të tjera sigurimi
- Evidentimi i rasteve me autor të panjohur apo të pandehur të sëmurë
- Masat e sigurimit pasuror:
- Numri i kërkesave për sekuestrim preventive
- Numri i vendimeve për sekuestrim të dhëna nga gjykata
- Ankime dhe rekurse të paraqitura ndaj vendimeve për sekuestrim
- Vlera totale e pasurive të sekuestruara sipas vlerësimeve financiare
- Faza gjyqësore e procedimeve:
- Çështjet e dërguara për gjykim
- Pushimet e çështjeve dhe të akuzave
Gjendja e çështjeve në:
- Gjykatën e Posaçme të Shkallës së Parë
- Gjykatën e Posaçme të Apelit
- Gjykatën e Lartë
- Gjykatën Kushtetuese
- Rezultatet e gjykimeve:
- Vendime pafajësie (të pjesshme ose të plota)
- Dënime me burgim ose burgim të përjetshëm
- Dënime alternative
- Vendime gjobe
- Marrëveshje për pranimin e fajësisë dhe urdhra penalë
- Vendimet për konfiskim:
- Numri i kërkesave për konfiskim
- Vendime të dhëna për konfiskim
- Vlerësimi i pasurive të konfiskuara
M. EVIDENCA STATISTIKORE PËR KALLËZIMET DHE REFERIMET PROKURORIA E POSAÇME (FORMULARI NR. 2)
Në të dhënat statistikore që duhet të sjellë SPAK-u pasqyrohen: në kolonën nr. a, nenet e Kodit Penal për të cilët lidhen të dhënat për kallëzimet dhe referimet në prokurori:
Në të dhënat statistikore që duhet të sjellë SPAK-u pasqyrohen: në kolonën nr. a, nenet e Kodit Penal për të cilët lidhen të dhënat për kallëzimet dhe referimet në prokurori:
Tabela përmbledh në mënyrë sistematike të gjitha kallëzimet penale dhe referimet që janë adresuar pranë SPAK-ut. Ai paraqet burimin, statusin procedurial dhe mënyrën e përfundimit të çdo kallëzimi apo sinjalizimi penal, përfshirë kalimin në fazën hetimore ose vendimmarrjen për mosfillim.
- Të dhënat përfshijnë:
- Kallëzime të mbartura nga periudha e mëparshme
- Kallëzime të regjistruara rishtas gjatë vitit
- Vendime për mosfillim të procedimit penal
- Kallëzime që kanë kaluar në fazën e regjistrimit si procedim penal
- Kallëzime të bashkuara me çështje ekzistuese për shkak të lidhjes objektive/subjektive
- Origjina e kallëzimeve:
- Nga Prokuroria (filluar kryesisht)
- Nga institucione publike, si:
- Kontrolli i Lartë i Shtetit 
- ILDKPKI
- Drejtoria e Përgjithshme e Tatimeve 
- Doganat 
- Agjencia e Mbikëqyrjes Policore 
- Institucione të tjera publike
- Nga individë të zakonshëm (shtetas)
- Nga subjekte të tjera
- Nga Policia e Shtetit
- Totali i kallëzimeve dhe referimeve të administruara për periudhën raportuese
N. EVIDENCA STATISTIKORE PËR VEPRIMTARINË E INSPEKTORIT TË LARTË TË DREJTËSISË (FORMULARI NR. 1)
Në të dhënat statistikore që duhet të sjellë ILD pasqyrohen: në kolonën nr. “a” Treguesit për të cilët lidhen të dhënat(shifrat) e paraqitura në kolonën 1:
- Rreshti 1: Ankesa të shqyrtuara dhe raste kryesisht - është numri i ankesave të shqyrtuara për periudhën e raportimit në një vendim përfundimtar të ILD-së (arkivim pas shqyrtimit fillestar dhe arkivim pas verifikimi të ankesës/ankesave). Raste kryesisht janë të gjitha informacionet apo të dhënat publike që verifikohet kryesisht nga ILD, për të cilat është vendosur arkivim pas verifikimit
- Rreshti 2: Hetime - përfshihet numri i të gjitha hetimeve të realizuara mbi bazë ankese apo kryesisht, për të cilat është vendosur mbyllje hetimi, për periudhën e raportimit.
- Rreshti 3: Kërkesa për procedim disiplinor - përfshihet numri i hetimeve të përfunduar me kërkesë për procedim disiplinor mbi bazë ankese dhe kryesisht, pranë Këshillave.
O. EVIDENCA STATISTIKORE PËR VEPRIMTARINË E SHKOLLËS SË MAGJISTRATURËS (FORMULARI NR. 1)
Në të dhënat statistikore që duhet të sjellë SHM pasqyrohen: në kolonën “a” Subjektet të cilët përfitojnë nga trajnimet e Shkollës së Magjistraturës (magjistratë, avokatë shteti, ndihmës ligjorë/këshilltarë):
- Kolonat 1–3: Paraqesin ndarjen tremujore të pjesëmarrjes në trajnim:
- Kolona 1: Tetor–dhjetor
- Kolona 2: Janar–mars
- Kolona 3: Prill–qershor
- Kolona 4: Totali i vitit akademik - Tregon totalin e subjekteve të trajnuara për secilën kategori gjatë gjithë vitit akademik, duke mbledhur të dhënat nga kolonat 1, 2 dhe 3.
P. EVIDENCAT STATISTIKORE MBI NGARKESËN E PUNËS SË PROKURORIVE BAZUAR NË TË DHËNAT E PROKURORISË SË PËRGJITHSHME (FORMULARI NR. 1)
Në të dhënat statistikore që duhen sjellë nga PP pasqyrohen: 
- Në kolonën a: Prokurorisë të cilës i përkasin të dhënat; 
- Rreshti A: Kategoria përfshin të gjitha Prokuroritë pranë Gjykatave të Shkallës së Parë të Juridiksionit të Përgjithshëm;
- Rreshti B: Prokuroria pranë Gjykatës së Apelit të Juridiksionit të Përgjithshëm;
- Kolona 1 – “Mesatarja e çështjeve të ndjekura për prokuror”: i) në prokuroritë e shkallës së parë të juridiksionit të përgjithshëm paraqet numrin mesatar të procedimeve penale në ndjekje ku përfshihen çështjet e mbartura nga periudha e mëparshme, ato të reja të regjistruara gjatë periudhës së raportimit dhe çështjet e rifilluara, për prokuror faktik; ii) për prokurorinë e apelit të juridiksionit të përgjithshëm paraqet numrin mesatar të çështjeve penale për të cilat është përfaqësuar akuza në gjykimin në themel dhe për masat e sigurimit ku përfshihen çështjet e reja dhe ato të mbartura në gjykim, për prokuror faktik.
- Kolona 2 – “Mesatarja e çështjeve të mbartura për prokuror”: paraqet numrin mesatar të çështjeve penale të mbartura nga periudha paraardhëse në periudhën e raportimit, për prokuror faktik.

